Deputatul Viorel Focşa este acuzat de soţie că a agresat-o din nou, iar pe numele său a fost emis un ordin de protecţie. Reprezentanţii IPJ Constanţa au anunţat că, joi, în jurul orei 2.20, poliţiştii din Năvodari au fost sesizaţi, de o femeie de 51 de ani, cu privire la faptul că ar fi fost agresată fizic de soţul ei, un bărbat de 58 de ani.
„Poliţiştii deplasaţi la faţa locului au întocmit formular de evaluare a riscului, în urma căruia a reieşit risc iminent, fiind emis ordin de protecţie provizoriu. În cauză a fost întocmit dosar de cercetare penală pentru săvârşirea infracţiunii de violenţă în familie”, au precizat poliţiştii.
Parlamentarul constănțean a confirmat incidentul, dar neagă acuzatiile.
,,N-am cum să comentez că este prea mult de detaliat, dar asta este vrăjeală. A fost poliția la mine acasă, dar eu nu eram acasă. Este scenariu nevestei mele, să mă scotă că am intrat din nou în politică și m-am angajat într-un nou partid. Nu comentez mai mult. O las să-și facă jocul. Nu am ce să comentez. Este scenariul ei, este fabulația ei, o las să fie, eu știu care e adevărul. O să fac o conferință de presă cât de curând, discut și eu cu conducerea centrală, de la partid mi s-a spus să nu comentez nimic, să nu cădem în capcană. Orice spune o femeie la poliție este crezută, domnule… Ferească Dumnezeu să ai o nevastă ca a mea…”, a declarat Focșa, pentru Replica de Constanța.
La inceputul anului 2023 Focșa a fost reclamat de către soție, care a sunat la 112, că ar fi fost agresată fizic de către soţul său, la locuința lor din localitatea Lumina.
„Deplasaţi la faţa locului, poliţiştii au constatat faptul că cele sesizate se confirmă, fiind identificate persoanele în cauză, respectiv un bărbat, de 57 de ani, dar şi persoana vătămată, de 49 de ani, care prezenta urme vizibile de violenţă. Poliţiştii au solicitat o ambulanţă, personalul medical acordând îngrijiri de specialitate femeii, aceasta refuzând transportarea la spital. Poliţiştii au întocmit imediat formularul de evaluare a riscului, reieşind risc iminent, însă femeia s-a opus emiterii unui ordin de protecţie provizoriu”, preciza atunci Poliția Constanţa, S-a deschis dosar penal pentru infracțiunea de violenţă în familie.
Apoi, AUR a anunțat că l-a exclus din partid.